กรมการพัฒนาชุมชน ขานรับนโยบาย “ช้อปช่วยชาติ” ดึงผู้ผลิตโอทอปกว่า 8 หมื่นรายร่วม
กรมการพัฒนาชุมชน ขานรับนโยบาย “ช้อปช่วยชาติ” ดึงผู้ผลิตโอทอปกว่า 8 หมื่นรายร่วม เร่งทำโลโก้กลาง-ใบเสร็จพร้อมออกให้ประชาชนนำไปลดหย่อนภาษี 

นายนิสิต จันทร์สมวงศ์ อธิบดีกรมการพัฒนาชุมชน เปิดเผยว่าตามที่คณะรัฐมนตรีมีมติเห็นชอบ “ช้อปช่วยชาติ” โดยสามารถนำค่าซื้อสินค้าจากโครงการหนึ่งตำบลหนึ่งผลิตภัณฑ์ (OTOP) ไปหักลดหย่อนภาษีเงินได้บุคคลธรรมดาไม่เกิน 15,000 บาท ระหว่างวันที่ 15 ธันวาคม 2561 ถึงวันที่ 16 มกราคม 2562 นั้น กรมการพัฒนาชุมชน ได้จัดทำฐานข้อมูลการลงทะเบียนสินค้า OTOP ล่าสุดเดือนตุลาคม 2561 มีผู้ผลิตและผู้ประกอบการ OTOP ลงทะเบียนทั้งสิ้น 80,141 ราย และสินค้า 167,403 ผลิตภัณฑ์ นอกจากนี้ได้จัดทำโลโก้กลาง “OTOP ช้อปช่วยชาติ” เพื่อให้เจ้าหน้าที่และผู้ผลิตผู้ประกอบการ OTOP สำหรับใช้เป็นสัญลักษณ์ในการเผยแพร่และประชาสัมพันธ์สินค้า OTOP ที่เข้าร่วมมาตรการ ตลอดจนการสื่อสารกับผู้บริโภค

นอกจากนี้ ได้เร่งเผยแพร่และประชาสัมพันธ์ให้ผู้ผลิตและผู้ประกอบการ OTOP ได้รับทราบถึงแนวทางการดำเนินงานตามมาตรการและประโยชน์ที่เกิดขึ้นจากมติคณะรัฐมนตรี พร้อมทั้งเชิญชวนให้เข้าร่วมตามมาตรการ โดยให้ผู้ผลิตและผู้ประกอบการ OTOP นำโลโก้กลางไปใช้ในการสื่อสารและประชาสัมพันธ์กับผู้บริโภค และจัดทำเป็นตราปั๊มบนใบเสร็จรับเงินที่จะมอบให้กับผู้บริโภค ตลอดจนให้จัดทำป้ายประชาสัมพันธ์บริเวณหน้าร้าน หรือบนบรรจุภัณฑ์ของสินค้า และจัดเตรียมใบเสร็จรับเงินหรือใบกำกับภาษีเต็มรูปแบบตามรูปแบบที่กระทรวงการคลังกำหนดให้พร้อม

อธิบดีกรมการพัฒนาชุมชน กล่าวด้วยว่า นอกจากนี้ระหว่างวันที่ 15-23 ธันวาคม กรมฯได้เตรียมจัดงาน OTOP City Happy Market 2018 “ตลาดแห่งความสุข” ณ อาคารชาเลนเจอร์ 1-3 ศูนย์แสดงสินค้าและการประชุม อิมแพ็ค เมืองทองธานี โดยมีผู้ผลิตและผู้ประกอบการ OTOP เข้าร่วม 2,500 ราย ซึ่งมาตรการ “ช้อปช่วยชาตินี้จะส่งผลทำให้ผู้ผลิต ผู้ประกอบการ OTOP มียอดจำหน่ายสินค้าเพิ่มขึ้นไม่น้อยกว่า 10 % ในงาน OTOP City Happy Market 2018 “ตลาดแห่งความสุข”และจะทำให้มียอดจำหน่ายเพิ่มขึ้นจากเดิมไม่น้อยกว่า 20 % สอดคล้องกับยุทธศาสตร์ชาติในเรื่องของการสร้างความเป็นธรรมลดความเหลื่อมล้ำในสังคม  พร้อมสร้างความสุขให้ประชาชน ทั้งผู้ประกอบการและผู้บริโภคในช่วงเทศกาลปีใหม่เทศกาลแห่งความสุขนี้